送李檢法赴夔州任
作者：晁公遡
朝代：宋

paragraphs: 硤內如播州，曠絕誰與隣。
君昔居其間，簿書良苦辛。
捨之遂西游，五見岷峨春。
屢爲帳下士，皆稱席上珍。
昨聞乘軺使，去作觀國賓。
雖歌馬離廄，肯效鷹著人。
蹭蹬何所歸，復踏巴渝塵。
手持太府書，仰推明主仁。
約束狴犴吏，哀矜鱗介民。
爲予語父老，今使子國新。